Peder Hvelplund (EL), 2025-05-06:
Tak for det, og tak for debatten.
I og for sig
vil jeg også sige tak for tilkendegivelsen af, at alle partier finder det her forslag vigtigt.
Jeg må indrømme, at jeg stiller mig lidt uforstående over for den afvisning, der kommer fra både regeringen og regeringspartierne i forhold til at indkalde til forhandlinger omkring det her.
Jeg synes, det er fuldstændig rigtigt sagt, at der heldigvis er kommet en større opmærksomhed omkring problematikken.
Det har primært taget udgangspunkt i hele debatten omkring endometriose, men det er jo kun en markør for, at vi her står med en strukturel problemstilling i forhold til en underbelysning af kvinders sundhed og den kønnede ulighed.
Vi fremsætter et beslutningsforslag, hvor vi opfordrer regeringen til at indkalde til forhandlinger, hvor vi netop kan sætte os ned og få afdækket, hvad det er, der er behov for.
Vi har selv i Enhedslisten foreslået en række initiativer, som vi synes det ville være naturligt indgik i en sådan handlingsplan.
At vi satte os ned omkring bordet, fik diskuteret det og også fik diskuteret finansieringen, synes jeg egentlig ville være ret oplagt og også et meget klart signal til de borgere og de kvinder, som har været med til at rejse den her problemstilling, og som har en klar forventning om, at vi politisk også følger den op.
Jeg synes heller ikke, at det er væsensforskelligt fra, hvad vi ellers normalt gør herinde.
Når vi får øje på en problemstilling, sætter vi os jo normalt ned omkring et bord og prøver på at få det belyst og ser på, hvad vi kan tage af politiske initiativer for at løse den her problemstilling.
Det er jo også det, vi har gjort i forhold til f.eks. hele spørgsmålet omkring psykiatrien, hvor vi jo satte os ned og fik lavet et fagligt oplæg, og ud fra det tog vi nogle politiske initiativer, som vi så har forpligtet os til at finde den tilstrækkelige finansiering til.
Det er jo så det, vi er i gang med nu.
Det betyder ikke, vi har løst det hele, eller at vi ikke kommer og siger, at vi egentlig synes, der skal afsættes flere midler, eller at der er nogle flere områder, der skal få fokus på.
Men det er et klart politisk fundament for at kunne sige, at nu tager vi nogle initiativer, som løser den her problemstilling.
Det er det, jeg savner lidt i den her debat, altså at man ikke kun er villig til at tale om den her problemstilling, men at man også er villig til at være med til at sætte handling bag ordene og løse den.
Det er jo det, jeg tror det her forslag kunne være med til at bidrage til en løsning på.
Jeg er sådan set fuldstændig åben over for at se, om vi kan lande en beretningstekst.
Jeg vil gerne se et udkast fra regeringspartierne.
Jeg tænker, at de har en interesse i at udarbejde sådan et forslag.
Men jeg vil bare sige, at det, der vil være fuldstændig afgørende for os, er, at vi så dermed også tager nogle nye skridt, og at vi ikke holder os til hensigtserklæringer, som jeg synes der har været rigeligt af.
Det handler om at tage nye skridt i forhold til at kunne garantere, at det her også betyder, at vi er villige til at afsætte midler til både diagnosticering og behandling.
Vi kunne jo sagtens få afdækket, hvor det er, vi ser problemstillinger med kønnet ulighed i sundhedsvæsenet.
Det handler om, at vi får videncentre, at vi får sikret bedre efter- og videreuddannelse, og at vi afsætter øremærkede midler til forskning.
Jeg tror netop, det er vigtigt, at vi også her sikrer, at det bliver en del af en samlet handlingsplan, fordi det, vi jo kan se med nogle af de midler, der allerede er afsat i forskningsreserven, altså de 100 mio. kr., vi fik afsat, er, at de i højere grad går til de områder, hvor der i forvejen er forskning, hvorimod det i forhold til de nye, spæde forskningsområder, som ligesom skal løbes i gang, er sværere at få midlerne ud at virke der.
Derfor er der jo behov for, at det her bliver en del af en samlet plan.
Men jeg er i hvert fald glad for, at vi har fået debatten, og at der er bred tilslutning til, at det her er en problemstilling, vi skal være opmærksomme på.
Jeg savner som sagt lidt, i forhold til at der også er den politiske vilje til at sikre den tilstrækkelige handling i forhold til det, i hvert fald når det kommer til at blive konkret på det.
Som sagt er jeg åben for at se på en fælles beretningstekst, men det er for mig en klar forudsætning, at den også giver en politisk forpligtigelse til at finde tilstrækkelige midler til, at vi kan løse den her problemstilling, så det ikke alene bliver sådan, at der kommer flere pæne hensigtserklæringer.
Med de ord vil jeg gerne takke for debatten, og selvfølgelig vil jeg sige særlig tak til både Konservative og Radikale for at tilkendegive, at de er villige til at bakke op om forslaget her og også bakke op, i fald det skulle komme til afstemning.